b'\n_START_ARTICLE_\nEdward Everett\n_START_SECTION_\nBiografi\n_START_PARAGRAPH_\nEverett studerte ved Harvard University og ble uteksaminert i en alder av 17 \xc3\xa5r i 1811, f\xc3\xb8r han deretter studerte teologi. Etter \xc3\xa5 ha gitt opp med teologistudiene dro han p\xc3\xa5 en to \xc3\xa5rs studiereise til Europa, hvor han tilbragte mye tid p\xc3\xa5 Georg-August-Universit\xc3\xa4t G\xc3\xb6ttingen og ble den f\xc3\xb8rste amerikaner som mottok en tysk Ph.D. P\xc3\xa5 dette oppholdet fikk Everett ogs\xc3\xa5 oppl\xc3\xa6ring i blant annet fransk, tysk og italiensk spr\xc3\xa5k, i tillegg til at han studerte arkeologi og gresk kunst. Han returnerte til Harvard i 1819 og arbeidet som professor frem til han gikk aktivt inn i politikken og Whig Party.\n_START_SECTION_\nKongressrepresentant og minister\n_START_PARAGRAPH_\nI begynnelsen av mars 1825 ble Everett utnevnt til Representantenes hus som kongressrepresentant fra Massachusetts fjerde distrikt. I 1826 avsluttet han for \xc3\xb8vrig sitt engasjement som professor ved Harvard, og i 1835 sluttet han i kongressen. Etter dette fors\xc3\xb8kte han \xc3\xa5 bli guvern\xc3\xb8r i Massachusetts, noe han lyktes med i januar 1836. Everett ble gjenvalgt som guvern\xc3\xb8r b\xc3\xa5de i 1836, 1837 og 1838, men m\xc3\xa5tte se seg sl\xc3\xa5tt av Marcus Morton \xc3\xa5ret etter. Som guvern\xc3\xb8r fors\xc3\xb8kte han \xc3\xa5 forbedre den offentlige utdanningen i delstaten, etter m\xc3\xb8nster av den pr\xc3\xb8yssiske utdanningsmodellen._NEWLINE_I januar 1840 reiste Everett tilbake til Europa sammen med familien, og ved at Whig Party vant presidentvalget i 1840 ble han i 1841 tilbudt embetet som USAs minister til Storbritannia av president William Henry Harrison p\xc3\xa5 anbefalinger fra Everetts personlige venn Daniel Webster. Han beholdt denne stillingen frem til administrasjonsskiftet i 1845. Etter dette arbeidet Everett som president ved Harvard University frem til 1849.\n_START_SECTION_\nUtenriksminister og senator\n_START_PARAGRAPH_\nDa Whig Party kom tilbake til makten ved presidentvalget i 1848 gikk Everett tilbake til rikspolitikken og fungerte som viseutenriksminister under Daniel Webster i kabinettet til president Millard Fillmore. Da Webster d\xc3\xb8de av en fallulykke i november 1852 ble Everett utnevnt til ny utenriksminister ut den gjenv\xc3\xa6rende perioden frem til mars 1853. Umiddelbart etter at perioden gikk ut ble han valgt inn i Senatet som representant for Massachusetts. Her satt han frem til juni 1854 da han gikk av som f\xc3\xb8lge av press fra slaverimotstandere i delstaten som mente at Everett ikke gjorde nok for deres sak._NEWLINE_Etter sin korte periode i Senatet dro Everett rundt i USA med sin familie og holdt flere foredrag til st\xc3\xb8tte for unionen og andre givende form\xc3\xa5l. Han var kjent som en dyktig taler, og lyktes blant annet med \xc3\xa5 samle inn 70 000 dollar for \xc3\xa5 bevare barndomshjemmet til George Washington. Da resultatet av det kommende presidentvalget i 1860 truet med \xc3\xa5 skape krig mellom nordstatene og s\xc3\xb8rstatene ble det det dannet et nytt parti kalt Constitutional Union Party, best\xc3\xa5ende av tidligere medlemmer av Whig Party. _NEWLINE_Constitutional Union Party hadde kun som form\xc3\xa5l \xc3\xa5 bevare unionen, og nominerte derfor John Bell som presidentkandidat med Edward Everett som visepresident. Denne konstellasjonen vant tre delstater og fikk i underkant av 13% av stemmene, men ble til slutt beseiret av republikaneren Abraham Lincoln. Etter dette fortsatte han med foredrag hvor han talte til st\xc3\xb8tte for unionen. Ved presidentvalget i 1864 st\xc3\xb8ttet han Abraham Lincoln og gav uttrykk for dette ved at han aktivt ble med i hans presidentkampanje. Edward Everett d\xc3\xb8de den 15. januar 1865 i Boston i en alder av 70 \xc3\xa5r._NEWLINE_Byen Everett i Massachusetts er oppkalt etter ham.'